खगोल भौतिकी जगत के पर्याय बन चुके ब्रिटिश विज्ञानी स्टीफन विलियम हॉकिंग की यशस्विता उनके जीवनकाल में ही इतनी शिखरस्थ हो चुकी थी कि उन्हें बीसवीं शती की मानवीय मेघा के चरमोत्कर्ष महाविज्ञानी प्रो। अल्बर्ट आइंस्टाइन के समकक्ष माने जाने लगा था। उनकी विश्वविश्रुति के दो कारण हैं। एक तो यह कि ‘दिक्’ और ‘काल’ की गूढ़ बातें आम श्रोता/पाठक के पल्ले नहीं पड़तीं, उन्हें समझने के लिए भौतिकी, गणित और खगोल का आधारिक ज्ञान वांछनीय है। जैसा कि आइंस्टाइन का सापेक्षता का सिद्धांत भी अपनी गूढ़ता के कारण आम आदमी की समझ के परे था, जटिलता के गूढ़ आवरण में लिपटे इसी सिद्धांत ने आइंस्टाइन को युग पुरुष बना दिया। हॉकिंग का भी कार्यक्षेत्र ब्रह्मांड की रहस्यमयी गुत्थियों को सुलझाने की दिशा में एक अग्रगामी चरण है जो समय से पर्याप्त आगे है, अतः आम जिज्ञासुओं के लिए नितांत अग्राह्य। ब्रह्मांड की अनसुलझी गुत्थियों के संदर्भ में हॉकिंग का गहन और गूढ़ चिंतन न समझ पाने पर भी वे विश्व जनसमुदाय के आकर्षण का केन्द्र बन चुके थे और लोकप्रियता के चरम शिखर पर पहुंच चुके थे। उनकी पुस्तक ‘समय का सूक्ष्म इतिहास’ जब छप कर बाजार में आयी तो इसने बिक्री के सारे रिकार्ड तोड़ दिए। मडोना का सेक्स अलबम भी उसके सामने फीका पड़ गया। अब तक यह पुस्तक विश्व की चालीस भाषाओं में अनूदित हो चुकी है और यह अब तक प्रकाशित बिन पढ़ी बेस्ट सेलर है।